text: Slår alarm mod indbrudstyve
  16 november 2012 kl. 13.13
  Syd- og Sønderjyllands Politi har udsendt en usædvanlig advarsel mod indbrudstyve i den kommende weekend.
  - Der har den seneste tid været en markant stigning i antallet af indbrud i weekenderne. Syd- og Sønderjyllands Politi beder derfor borgerne om at være ekstra opmærksomme og om at være politiets øjne denne weekend og de kommende weekender, hedder det i alarmen.
  Politiet regner med, at omrejsende kriminelle begår indbruddene. Det understøttes af, at indbruddene især sker nær motorveje og andre større veje.
  - Derfor er det vigtigt, at borgerne holder øje med, om der færdes biler eller personer som ikke plejer at være i kvarteret, eller som har en mistænkelig adfærd, siger politiinspektør Svend Erik Larsen, Syd- og Sønderjyllands Politi. 
  Særligt varebiler og små lastbiler kan være interessante for politiet. Også grupper eller enkeltpersoner, der indlogerer sig i sommerhusområder og på campingpladser, færdes i skovområder og som kommer eller går på påfaldende tidspunkter, vil politiet gerne høre om.
  Du kan ringe til Syd- og Sønderjyllands Politi på telefon 1-1-4. Hvis du opdager et indbrud, som er i gang, skal du ringe 1-1-2.
  